Det Økonomiske og Sociale Udvalgs udtalelse om »Kommissionens forslag til Rådets forordning (EF) om finansiering af den fælles landbrugspolitik« () (98/C 407/37)

Rådet for Den Europæiske Union besluttede den 4. juni 1998 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Jean-Paul Bastian til ordfører. Sektionen vedtog sin udtalelse den 9. juli 1998.

Det Økonomiske og Sociale Udvalg vedtog på sin 357. plenarforsamling af 9. og 10. september 1998, mødet den 9. september 1998, med 105 stemmer for, 3 imod og 8 hverken for eller imod, følgende udtalelse.

1. Indledning

1.1. Det forslag til reform af den fælles landbrugspolitik, som er indeholdt i Agenda 2000, omfatter reform af de fælles markedsordninger for korn, oliefrø og proteinafgrøder, oksekød, mælk og mejeriprodukter, indførelse af horisontale foranstaltninger for samtlige sektorer, samt etablering af en politik for landdistriktudvikling. Reformen ledsages af en revision af den måde, hvorpå den fælles landbrugspolitik finansieres af EUGFL's garanti- og udviklingssektion.

1.2. Iværksættelsen af den reform, som Kommissionen foreslår, gør det nødvendigt at medtage nye budgetformodninger, hvor der dels tages hensyn til udgifterne ved en reform af de fælles markedsordninger og dels til optagelsen i EUGFL's Garantisektion af »nye foranstaltninger til udvikling af landdistrikterne«, horisontale foranstaltninger for fiskerisektoren og førtiltrædelsesstøtte til EU-ansøgerlandene.

1.3. Kommissionen foreslår således at overføre finansieringen af strukturforanstaltninger fra EUGFL's Udviklingssektion til EUGFL's Garantisektion, at oprette nye budgetposter inden for EUGFL's Garantisektion og at forhøje de markedsudgifter, som traditionelt finansieres af EUGFL's Garantisektion.

1.4. Ekstraudgifterne for EUGFL's Garantisektion anslås til i alt ca. 4 mia. ecu i 2006; de omfatter en forhøjelse af udgifterne i faste priser på 3,15 mia. ecu til den nuværende reformerede fælles landbrugspolitik, 2,2 mia. ecu til de nye ledsageforanstaltninger og 500 mio. ecu i førtiltrædelsesstøtte til de nye medlemsstater, hvortil kommer 3,9 mia. ecu til integrering af ansøgerlandene i den fælles landbrugspolitik. De samlede reformudgifter skal finansieres inden for rammerne af landbrugsretningslinjen, hvis beregningsmetode ikke ændres.

2. Generelle bemærkninger

2.1. ØSU noterer sig forelæggelsen af Kommissionens forslag om reform af den fælles landbrugspolitik som led i Agenda 2000. Det henviser til sin udtalelse om landbrugsaspekterne af Kommissionens meddelelse Agenda 2000 og fremsætter en række indvendinger mod reformens nærmere bestemmelser.

2.2. Generelt bemærker ØSU, at Kommissionen principforeslår en reform af den fælles landbrugspolitiks finansiering til opfølgning af indførelsen af en politik for landdistriktudvikling. Dog er ØSU foruroliget over, at den nye finansieringsform er så indviklet, ligesom den sætter spørgsmålstegn ved balancen mellem de forskellige former for foranstaltninger, hvis finansiering skal varetages af EUGFL's Garantisektion alene.

2.3. Det påpeges, at EUGFL har til opgave at finansiere foranstaltninger i tilknytning til landbrugsproduktionen, og at markedspolitikkens finansiering fuldt ud skal forblive et EU-anliggende.

3. Landbrugsretningslinjen

3.1. Kommissionen foreslår, at landbrugsretningslinjens beregningsform ikke ændres, og at stigningen i landbrugsretningslinjen forbliver en funktion af den økonomiske vækstrate, som Kommissionen anslår til 2,5 % årlig. Den forudser, at der efter medtagelsen af udgifterne til reform af den fælles landbrugspolitik i 2006 vil bestå en finansiel margen mellem landbrugsretningslinjen og udgiftsoverslagene på omkring 4 mia. ecu.

3.2. ØSU noterer sig, at landbrugsretningslinjen opretholdes, hvilket er afgørende for at man fortsat kan finansiere den fælles landbrugspolitik, idet denne er en garanti for, at landbrugsbedrifterne kan overleve i hele EU. Det mener, at den budgetmargen, som er berammet inden for landbrugsretningslinjen, bør opretholdes i betragtning af de igangværende omfattende reformer inden for den fælles landbrugspolitik.

4. Finansiering af reformen af de fælles markedsordninger

4.1. Kommissionen foreslår en reform af de fælles markedsordninger, som skal gøre de europæiske landbrugspriser mere konkurrencedygtige; som kompensation for prisfaldet hæves den direkte støtte. Udgifterne ved denne reform af markedspolitikken beløber sig til 4,3 mia. ecu i 2006 og skal finansieres inden for rammerne af landbrugsretningslinjen.

4.2. ØSU mener, at stigningen i markedsudgifterne formentlig kan dækkes inden for landbrugsretningslinjen, da dennes stigningstakt fastholdes uændret.

4.3. ØSU finder det væsentligt, at enhver reform af de fælles markedsordninger kan finansieres fuldt ud af EUGFL's Garantisektion. Med henvisning til udtalelsen om landbrugsaspekterne af Kommissionens meddelelse Agenda 2000 beklager det imidlertid, at Kommissionen kun forudser delvis kompensation for det planlagte prisfald i de forskellige produktionssektorer, og at den ikke foreslår tiltag for middelhavsprodukter. ØSU minder om, at det har slået til lyd for fuld kompensation for prisfaldet og mener, at der bør tages højde for denne udgiftsstigning i de finansielle overslag vedrørende reform af landbrugspolitikken, som omhandler markedspolitik.

5. Medtagelse af nye ledsageforanstaltninger til landdistriktudvikling

5.1. Ifølge reformforslaget overføres strukturudgifter fra EUGFL's Udviklingssektion til Garantisektionen, når bortses fra foranstaltninger, der indgår i programmerne for mål 1-regioner. Dette forslag er ensbetydende med, at strukturforanstaltninger, som traditionelt henhører under strukturfondene, skal finansieres over landbrugsbudgettet.

5.2. Ifølge Kommissionen er denne overførsel mulig, bl.a. fordi der findes en budgetmargen inden for landbrugsretningslinjen.

5.3. ØSU konstaterer, at det foreslås, at man i et og samme budget vil samle markedsstøtteforanstaltninger og strukturforanstaltninger.

5.4. Det påpeges i denne forbindelse, at samtlige foranstaltninger, som finansieres af EUGFL's Garantisektion, det være sig markedsforanstaltninger eller strukturforanstaltninger, skal have direkte tilknytning til landbrugsproduktionen.

5.5. Imidlertid advarer ØSU mod risikoen for sammenblanding af de to typer foranstaltninger, hvis logik og målsætninger supplerer hinanden, men som er radikalt forskellige.

5.6. Det understreger, at sondringen mellem de to typer politik bør nedfældes tydeligt inden for selve budgettet, og at opdelingen i obligatoriske og ikke-obligatoriske udgifter bør opretholdes.

5.7. ØSU tilføjer, at denne sammenlægning under ingen omstændigheder må føre til at den ene af politikkerne svækkes i forhold til den anden. ØSU agter således at påse, at sammenlægningen ikke bruges som påskud for at reducere den del af landbrugsbudgettet, der går til markedspolitik, da dette budget det eneste middel til at sikre prisstabilitet og hovedmidlet til beskyttelse af producenternes indkomster.

5.8. ØSU præciserer, at politikken for landdistriktudvikling skal supplere markedspolitikken, som fortsat har sin berettigelse.

6. Finansiering af førtiltrædelsesforanstaltningerne

6.1. ØSU er tilhænger af, at der optages nye medlemmer i Den Europæiske Union. Det erkender, at tiltrædelsen må forberedes gradvist ved hjælp af førtiltrædelsesforanstaltninger og eventuelt overgangsperioder.

6.2. ØSU er klar over landbrugets betydning for ansøgerlandenes økonomi og finder det nødvendigt allerede nu at anstille overvejelser over disse landes deltagelse i den fælles landbrugspolitik. Indførelse af førtiltrædelsesforanstaltninger i den fælles landbrugspolitik må anses for en første nødvendig etape.

6.3. ØSU ser dog med bekymring på, at foranstaltningerne før og efter tiltrædelsen skal finansieres inden for den landbrugsretningslinje, som gælder for de 15 medlemsstater.

6.4. Kommissionen skønner, at førtiltrædelsesforanstaltningernes budgetmæssige virkning vil være begrænset og ligge på omkring 500 mio. ecu årligt mellem 2000 og 2006.

6.5. Kommissionen forventer desuden at medtage udgifterne ved de nye ansøgerlandes deltagelse i den fælles landbrugspolitik allerede i år 2002 (foranstaltninger »efter tiltrædelsen«). Budgettet vedrørende disse nye medlemmer anslås til i alt 3,9 mia. ecu i 2006, nemlig 1,4 mia. ecu til markedspolitik og 2,5 mia. ecu til ledsageforanstaltninger vedrørende landdistrikter.

6.6. ØSU rejser dog spørgsmålet om det ringe omfang af udgifterne til ledsageforanstaltninger vedrørende landdistrikter, som ellers burde spille en vigtig rolle i forbindelse med tilpasningen af de nye medlemslandes landbrugsstrukturer. Det mener, at de bevillinger, som Kommissionen forslår til disse strukturforanstaltninger, ikke er store nok.

6.7. Uanset hvor store midler der afsættes til førtiltrædelsesstøtte eller til de nye medlemsstaters deltagelse i den fælles landbrugspolitik, understreger ØSU det vigtige i, at der sondres nøje mellem udgifter vedrørende de 15 EU-landes fælles landbrugspolitik og udgifterne vedrørende de nye medlemsstater. Denne sondring bør opretholdes igennem hele overgangsperioden.

6.8. ØSU foreslår, at der etableres en særskilt førtiltrædelsesfond, som skal finansieres over det samlede EU-budget.

6.9. Med hensyn til posttiltrædelsesudgifter tilføjer ØSU, at Kommissionen under ingen omstændigheder må benytte optagelsen af udgifter vedrørende de nye medlemsstater i landbrugsretningslinjen som påskud for at justere de 15 EU-landes landbrugsudgifter på en sådan måde, at der afsættes flere midler til de nye medlemsstater. Enhver ekstra udgift til gavn for de nye lande må indføres via en forhøjelse af landbrugsretningslinjen. ØSU bemærker, at den nuværende landbrugsretningslinje, som gælder for de 15 medlemsstater, ikke har til opgave at finansiere en fælles landbrugspolitik omfattende 20 medlemsstater eller mere, og at den bør sættes i vejret i funktion af de nye landes BNP.

Bruxelles, den 9. september 1998.

Tom JENKINS

Formand for Det Økonomiske og Sociale Udvalg

() EFT C 170 af 4.6.1998, s. 85.